Salutació del director

Com a nou director de la Revista Catalana de Dret Públic (RCDP) em plau saludar tots els lectors i lectores, a la vegada que expressar de nou el compromís de la Revista amb els seus objectius bàsics, que no són altres que convertir-la en un fòrum obert de reflexió i debat sobre totes les qüestions d’interès que afecten el nostre dret públic, com a dret que regula, essencialment, la relació entre el poder públic i les persones i que té, en conseqüència, la missió fonamental de servir-les i protegir els seus drets.

El desenvolupament del nostre dret públic, que ha crescut de manera extraordinària en les darreres dècades, amb la recuperació de les institucions d’autogovern, demana instruments adequats i potents que facilitin la reflexió i el debat, de manera seriosa i rigorosa, que permetin abordar els problemes que planteja i els reptes als quals s’enfronta. Els que té específicament i, també, els que comparteix amb altres sistemes jurídics en el marc del context internacional i els grans corrents presents en un món, cada vegada més interconnectat, i on s’insereixen de manera indefugible. La RCDP vol continuar jugant aquest paper i seguir sent un dels instruments principals al servei d’aquest gran objectiu, a la vegada que, més enllà de l’àmbit local, ha de participar i sumar-se als debats de caràcter general i als grans temes que afecten avui el dret públic en els països del nostre entorn i en l’escenari internacional.

En aquesta salutació inicial, voldria expressar també l’agraïment i el reconeixement als anteriors equips directius per la tasca feta, que ha aconseguit situar la Revista en una excel·lent posició en les bases de dades i els índexs bibliomètrics; i, també, agrair totes les persones que han acceptat generosament formar part del nou Consell de Redacció per emprendre junts aquesta nova etapa plena d’il·lusió.

En aquest nou període es tracta de continuar la tasca realitzada pels equips directius anteriors, a l’hora que es reforçaran alguns aspectes i es posaran en marxa noves iniciatives, que s’orientaran especialment a aprofitar les possibilitats que ofereix avui el format digital de la Revista; a enfortir la connexió amb la realitat, facilitant el tractament dels temes de més interès i transcendència, i a assegurar l’obertura de perspectives i enfocaments, prenent en consideració, especialment, la dimensió internacional de moltes de les qüestions que aborda el nostre dret públic i l’experiència comparada en el tractament d’aquest.

Espero que en aquesta nova etapa podrem comptar també amb la col·laboració de tothom, a Catalunya i arreu, que pugui aportar anàlisi i reflexió sobre les qüestions que planteja el dret públic que, com tot el que afecta la relació entre les persones i el poder públic, avui es troba immers en transformacions profundes, arran dels grans canvis socials, polítics i econòmics que s’estan produint a tot el món. I a la vegada, expresso, des d’aquest primer moment, la disposició a comptar amb tothom per seguir complir i millorar l’objectiu bàsic de la Revista que en justifica en darrera instància l’existència: servir al desenvolupament del dret públic amb l’objectiu, en darrera instància, de garantir els drets de les persones.

Amb una salutació molt cordial,

Enoch Albertí i Rovira